Document ID: 32006D0169

A BIZOTTSÁG HATÁROZATA
(2006. február 21.)
a 93/52/EGK határozat Lengyelország és Olaszország egyes megyéinek és tartományainak brucellózismentessé (B. melitensis) nyilvánítása és a 2003/467/EK határozat Olaszország egyes megyéinek vagy tartományainak tuberkulózismentessé, brucellózismentessé és a szarvasmarhák enzootikus leukózisától mentessé nyilvánítása tekintetében történő módosításáról
(az értesítés a C(2006) 490. számú dokumentummal történt)
(EGT vonatkozású szöveg)
(2006/169/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a szarvasmarhafélék és a sertések Közösségen belüli kereskedelmét érintő állat-egészségügyi problémákról szóló, 1964. június 26-i 64/432/EGK tanácsi irányelvre (1) és különösen annak A. melléklete I. része 4. pontjára, A. melléklete II. része 7. pontjára és D. melléklete I. része E. pontjára,
tekintettel a juh- és kecskefélék Közösségen belüli kereskedelmére irányadó állat-egészségügyi feltételekről szóló, 1991. január 28-i 91/68/EGK tanácsi irányelvre (2) és különösen annak A. melléklete 1. fejezetének II. pontjára,
mivel:
(1)
Az egyes tagállamok vagy területek brucellózisra (B. melitensis) vonatkozó követelményeknek való megfelelésének rögzítéséről és hivatalosan brucellózismentes tagállam vagy terület státusuk elismeréséről szóló, 1992. december 21-i 93/52/EGK bizottsági határozat (3) felsorolja a tagállamok azon területeit, amelyeket a 91/68/EGK irányelvnek megfelelően hivatalosan brucellózistól (B. melitensis) mentesnek minősítettek.
(2)
Lengyelország, teljes területe tekintetében a 91/68/EGK irányelv A. melléklete 1. fejezete II. bekezdése (1) pontjának b) alpontjában foglalt feltételeknek való megfelelést igazoló dokumentációt küldött a Bizottságnak. Lengyelország ezenkívül vállalta, hogy megfelel a 91/68/EGK irányelvben meghatározott egyes más feltételeknek Lengyelország brucellózismentesnek minősítését követően elvégzendő szúrópróbaszerű ellenőrzéseket illetően.
(3)
Ezért Lengyelországot hivatalosan brucellózistól (B. melitensis) mentesnek kell minősíteni a juh- vagy kecskeféléket tartó gazdaságok tekintetében.
(4)
Friuli Venezia Giulia tartományban, Ligúria tartomány Savona megyéjében, Molise tartomány Isernia megyéjében, valamint Abruzzo tartomány Pescara megyéjében a juh- vagy kecskegazdaságok legalább 99,8 %-a hivatalosan brucellózismentes gazdaság. Továbbá, a fenti megyék és tartomány vállalták, hogy teljesítik a 91/68/EGK irányelvben meghatározott bizonyos egyéb feltételeket az érintett megyék brucellózismentessé történő nyilvánítását követően elvégzendő szúrópróbaszerű vizsgálatok tekintetében.
(5)
Friuli Venezia Giulia tartományt, Ligúria tartomány Savona megyéjét, Molise tartomány Isernia megyéjét, valamint Abruzzo tartomány Pescara megyéjét ezért a juh- vagy kecskegazdaságok tekintetében hivatalosan brucellózismentessé (B. melitensis) kell minősíteni.
(6)
A 64/432/EGK irányelv előírja, hogy a tagállamok, vagy azok részei vagy területei szarvasmarha-állományai hivatalosan tuberkulózismentesnek, brucellózismentesnek és szarvasmarhák enzootikus leukózisától mentesnek nyilváníthatók, az irányelvben megállapított bizonyos feltételeknek való megfelelésre is figyelemmel.
(7)
A tagállamok tuberkulózismentes, brucellózismentes és szarvasmarhák enzootikus leukózisától mentesnek nyilvánított területeinek listáit az egyes tagállamok, vagy a tagállamok egyes területei szarvasmarha-állományainak hivatalosan tuberkulózismentes, brucellózismentes és szarvasmarhák enzootikus leukózisától mentes státusa megállapításáról szóló, 2003. június 23-i 2003/467/EK bizottsági határozat (4) állapítja meg.
(8)
Olaszország az Abruzzo tartományban található Pescara megye tekintetében benyújtotta a Bizottságnak azon dokumentációt, amely igazolja a 64/432/EGK irányelvben előírt megfelelő feltételek teljesítését, annak érdekében, hogy e megyét a szarvasmarha-állomány tekintetében hivatalosan tuberkulózismentesnek nyilvánítsák.
(9)
Olaszország a Toszkána tartomány Pistoia és Siena megyéi, Lazio tartomány Rieti megyéje, Lombardia tartomány Milánó megyéje, Ligúria tartomány Imperia és Savona megyéi, Abruzzo tartomány Pescara megyéje és Friuli Venezia Giulia tartomány tekintetében benyújtotta a Bizottságnak azon dokumentációt, amely igazolja a 64/432/EGK irányelvben előírt megfelelő feltételek teljesítését, annak érdekében, hogy e megyéket a szarvasmarha-állomány tekintetében hivatalosan brucellózismentesnek nyilvánítsák.
(10)
Olaszország továbbá Marche tartomány Pesaro, Ancona és Macerata megyéi, a Lazio tartomány Rieti és Frosinone megyéi, Ligúria tartomány Imperia megyéje, Abruzzo tartomány Pescara megyéje és Friuli Venezia Giulia tartomány tekintetében benyújtotta a Bizottságnak azon dokumentációt, amely igazolja a 64/432/EGK irányelvben előírt megfelelő feltételek teljesítését, annak érdekében, hogy e megyéket a szarvasmarha-állomány tekintetében hivatalosan szarvasmarhák enzootikus leukózisától mentesnek nyilvánítsák.
(11)
Az Olaszország által benyújtott dokumentáció értékelését követően az érintett megyéket és tartományt hivatalosan szarvasmarha-tuberkulózistól, szarvasmarha-brucellózistól és szarvasmarhák enzootikus leukózisától mentessé kell nyilvánítani.
(12)
A 93/52/EGK és a 2003/467/EK határozatokat ezért ennek megfelelően módosítani kell.
(13)
Az e határozatban előírt intézkedések összhangban vannak az Élelmiszerlánc és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 93/52/EGK határozat I. és II. melléklete e rendelet I. mellékletének megfelelően módosul.
2. cikk
A 2003/467/EK határozat I., II. és III. mellékletei e határozat II. mellékletének megfelelően módosulnak.
3. cikk
Ennek a határozatnak a tagállamok a címzettjei.
Kelt Brüsszelben, 2006. február 21-én.

Labels: 18
6